Nanna di Palleca

A Nanna di Palleca hè una nanna di Corsica. Issa nanna hè tipica di u righjonu di u Taravu. Salvatore Viale è Niccolò Tommaseo ni facini minzioni in i so Canti pupulari corsi è ni svelani u testu. In u paesi di Palleca, una minnana canta par addurmintà u so bisfigliolu.

 A nanna 
Eccu u testu di a nanna, incù una ortugrafia più muderna.

In Palleca di Pumonti
Un ziteddu s'addivaia
È la so cara mammona
Sempri à trinnichà du stava
Fendu li l'annannaredda
È stu fattu li prigaia.

Addurminteti vi o pegnu
Aligrezza di mammona
Ch'aghju da fà ni la cena
È da cusgia li pilona
Da lu vostru babbareddu
È da i vostri fratiddoni.

Quandu sareti maiori
Currareti par li piani;
L'arbi turrarani fiori
L'oliu currarà à funtani;
Turrarà balsamu fini
Tutta l'acqua di lu mari.

Vi faremu lu ghjacchettu
Tuttu in rossu prufilatu
Cù li pennuli pinzi
È di bottuli scaccatu;
È un barrittonu pinzutu
Di trinnetta infiucchittatu.

Andareti à lu stazzali
Cù lu vosciu babbareddu;
Vi ni stareti in capanna
Calatu nantu un tineddu;
È vi sarà prisintatu
Un cuchjari di caghjatu.

Quandu sareti grandonu
Purtareti li voscii armi;
Ùn vi farani paura
Vultisgiori nè giandarmi;
È s'è vo seti inzirmitu
Sareti un fieru banditu.

Tutti li voscii antinati
Erani omini famosi;
Erani lesti è gagliardi
Sanguinarii è curaghjosi;
M'aviani sempri à l'apposta
Cutrachini è beddi cosi.

Cinqui di li più maneschi
Ni partini da Palleca
Ghjunti di notti in Aiacciu
Sbuttunoni una buttega
È prima ch'è fussi ghjornu
Funi sbrighi è di ritornu.

Ogni donna di la razza
Tredici anni nun francava
Parchì quiddu impartinenti
Chì la scuffia li tuccaia
S'eddu un li mittia l'aneddu
Dui sitimani ùn scampava.

À i ricconi è praputenti
Di Palleca è Ciamannaccia
S'ùn valia la distrezza
Li faciani li minacci;
Sicch'è aviani in cunclusioni
Tuttu à so dispusizioni.

Ma l'infamu di Murandi
Scurrunò la parintia;
L'arristò tutti in un ghjornu
È ni feci la stirpia;
È li latri pallichesi
L'aviani fattu la spia.

Quindici funi impiccati
Tutti quanti à meza piazza;
Omini di gran' valori
Lu fiori di la noscia razza;
Forsi saristi o Santonu
Par fà ni la vindicanza.

 Da veda dinò 
 a nanna di u Cuscionu

 Rifarenzi 
 Salvatore Viale, Canti popolari corsi, 1855, Fabiani:Bastia
 N. Tommaseo, 1841, Canti popolari - Canti toscani, corsi, illirici, greci, Venezia
 A. L. A. Fée, Voceri, Canti pupulari di a Corsica, 1850, Derivaux

 Liami 
 Stà à senta a canzona

Categoria:Nanna di Corsica